พระราชบัญญัติ เหรียญกล้าหาญ พ.ศ. ๒๕๒๑
มาตรา ๑ พระราชบัญญัตินี้เรียกว่า “พระราชบัญญัติเหรียญกล้าหาญ พ.ศ. ๒๕๒๑”
มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
มาตรา ๓ ให้ยกเลิก (๑) พระราชกำหนดเหรียญกล้าหาญ พุทธศักราช ๒๔๘๔ (๒) พระราชบัญญัติแก้ไขเพิ่มเติมพระราชกำหนดเหรียญกล้าหาญ พุทธศักราช ๒๔๘๔ พุทธศักราช ๒๔๘๕
มาตรา ๔ ให้มีเหรียญเพื่อพระราชทานแก่บุคคลหรือหน่วยทหารที่กระทำการรบอย่างกล้าหาญขึ้นอีกชนิดหนึ่ง เรียกว่า “เหรียญกล้าหาญ” มีอักษรย่อว่า ร.ก.
มาตรา ๕ เหรียญกล้าหาญนี้ มีลักษณะเป็นเหรียญโลหะกลมรมดำ ด้านหน้ามีพระบรมรูปสมเด็จพระนเรศวรมหาราชกำลังทรงกระทำยุทธหัตถีกับราชศัตรู มีอักษรจารึกว่า “สมเด็จพระนเรศวรมหาราชกู้ชาติ” ด้านหลังมีอักษรจารึกว่า “เรากล้ารบเพื่อเกียรติศักดิ์ไทย” ตัวเหรียญห้อยกับแพรแถบสีแดงขาว กว้าง ๓.๕ เซนติเมตร
ข้างบนมีเข็มโลหะรมดำรูปคทาจอมพลจารึกอักษรว่า “กล้าหาญ”
มาตรา ๖ เหรียญกล้าหาญนี้จะพระราชทานแก่ทหาร ตำรวจ หน่วยทหาร และผู้ที่กระทำหน้าที่อย่างทหารหรือตำรวจ ซึ่งได้กระทำการสู้รบอย่างกล้าหาญกับราชศัตรูตามหลักเกณฑ์ที่กระทรวงกลาโหมกำหนด
ถ้าบุคคลหรือหน่วยทหารที่ได้รับพระราชทานเหรียญกล้าหาญกระทำการสู้รบอย่างกล้าหาญต่อมาอีกจะได้รับพระราชทานเครื่องหมายรูปช่อชัยพฤกษ์ทำด้วยโลหะสีทองสำหรับติดที่แพรแถบต่อไปครั้งละหนึ่งเครื่องหมาย
มาตรา ๗ บุคคลหรือหน่วยทหารซึ่งได้รับพระราชทานเหรียญกล้าหาญ ให้มีประกาศนียบัตร ทรงลงพระปรมาภิไธย ประทับพระราชลัญจกร
มาตรา ๘ ให้บุคคลซึ่งได้รับพระราชทานเหรียญกล้าหาญมีสิทธิประดับเหรียญกล้าหาญและแพรแถบเหรียญกล้าหาญได้ตามระเบียบสำนักนายกรัฐมนตรี
มาตรา ๙ เหรียญกล้าหาญที่พระราชทานให้แก่หน่วยทหารให้ประดับไว้ที่ธงไชยเฉลิมพลของหน่วยทหารนั้น เว้นแต่ในกรณีที่หน่วยทหารที่ได้รับพระราชทานเหรียญกล้าหาญไม่มีธงไชยเฉลิมพล ก็ให้ประดับไว้ที่ธงประจำกองของหน่วยทหารนั้น
ในกรณีที่หน่วยทหารที่ได้รับพระราชทานเหรียญกล้าหาญไม่มีทั้งธงไชยเฉลิมพลและธงประจำกองก็ให้ประดับไว้ที่ธงไชยเฉลิมพลหรือธงประจำกองของหน่วยเหนือถัดขึ้นไป หน่วยทหารที่ได้รับพระราชทานเหรียญกล้าหาญให้มีสิทธิแสดงเครื่องหมายจำลองรูปแพรแถบเหรียญกล้าหาญที่ยุทโธปกรณ์หลักของหน่วยทหารนั้นได้
มาตรา ๑๐ ในกรณีที่บุคคลซึ่งสมควรได้รับพระราชทานเหรียญกล้าหาญตายเสียก่อนได้รับพระราชทาน จะได้พระราชทานแก่ทายาทโดยธรรมคนใดคนหนึ่งของผู้นั้น เพื่อเป็นเครื่องระลึกถึงความกล้าหาญของผู้ที่ล่วงลับไปแล้ว แต่ทายาทไม่มีสิทธิประดับเหรียญกล้าหาญดังกล่าว
มาตรา ๑๑ เหรียญกล้าหาญที่พระราชทานให้แก่บุคคลให้เป็นกรรมสิทธิ์แก่ผู้รับเมื่อผู้ได้รับพระราชทานตาย ให้ทายาทโดยธรรมรักษาไว้เป็นที่ระลึกแต่ไม่มีสิทธิประดับเหรียญกล้าหาญดังกล่าว ถ้าผู้ได้รับพระราชทานหรือทายาทโดยธรรมผู้รักษาเหรียญกล้าหาญนั้น กระทำความผิดร้ายแรงหรือประพฤติตนไม่สมเกียรติอาจทรงเรียกคืนได้
ถ้าส่งคืนไม่ได้ด้วยประการใด ๆ ภายในกำหนดหนึ่งเดือน ต้องใช้ราคาเหรียญนั้น
มาตรา ๑๒ ภายใต้บังคับบทบัญญัติแห่งพระราชบัญญัตินี้ ลักษณะของแพรแถบเหรียญกล้าหาญ ลักษณะของเครื่องหมายจำลองรูปแพรแถบเหรียญกล้าหาญ ตลอดจนวิธีการประดับและกรณีที่จะให้ประดับเหรียญกล้าหาญและแพรแถบเหรียญกล้าหาญ และวิธีการแสดงและกรณีที่จะให้แสดงเครื่องหมายจำลองรูปแพรแถบเหรียญกล้าหาญ
ให้เป็นไปตามระเบียบสำนักนายกรัฐมนตรี
มาตรา ๑๓ บรรดาเหรียญกล้าหาญตามพระราชกำหนดเหรียญกล้าหาญ พุทธศักราช ๒๔๘๔ ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดเหรียญกล้าหาญ พุทธศักราช ๒๔๘๔ พุทธศักราช ๒๔๘๕ ให้ถือว่าเป็นเหรียญกล้าหาญตามพระราชบัญญัตินี้
มาตรา ๑๔ บรรดาบุคคลหรือหน่วยทหารซึ่งได้รับพระราชทานเหรียญกล้าหาญ ตามมาตรา ๑๓ อยู่แล้วก่อนวันที่พระราชบัญญัตินี้ใช้บังคับให้ถือว่าได้รับพระราชทานเหรียญกล้าหาญตามพระราชบัญญัตินี้
มาตรา ๑๕ ให้นายกรัฐมนตรีและรัฐมนตรีว่าการกระทรวงกลาโหมรักษาการตามพระราชบัญญัตินี้ และให้มีอำนาจวางระเบียบเพื่อปฏิบัติการตามพระราชบัญญัตินี้ ระเบียบนั้น เมื่อได้ประกาศในราชกิจจานุเบกษาแล้ว ให้ใช้บังคับได้